Veeti Miettinen

Veeti William Miettinen (s. 20. syyskuuta 2001 Espoo) on suomalainen jääkiekkoilija, joka pelaa SM-liigajoukkue KooKoossa. Hän on pelipaikaltaan oikea laitahyökkääjä.
Ura.
Seuraura.
Miettinen on Espoon Palloseuran kasvatti. Hän siirtyi C-juniori-ikäisenä Espoo Bluesiin kaudeksi 2015–2016. Miettinen voitti 27 osumallaan koko C-nuorten SM-sarjan maalipörssin ja hänet palkittiin Keijo Kuusela -palkinnolla. Miettinen voitti kauden päätteeksi C-nuorten SM-hopeaa. Kaudella 2016–2017 hän jakoi tehoilla 26+26=52 B-nuorten SM-sarjan maalipörssin toisen sijan Kärppien Arttu Nevasaaren ja HPK:n Miska Ronkaisen kanssa edellään Ilveksen Lassi Korpela sekä sijoittui pistepörssissä viidenneksi. Miettinen voitti kauden päätteeksi SM-hopeaa. 
Kaudella 2018–2019 Miettinen teki A-nuorten SM-sarjan alkusarjassa ja ylemässä jatkosarjassa yhteensä 48 ottelussa tehot 27+34=61. Hän voitti Bluesin sisäisen piste- ja maalipörssin sekä jakoi sisäisen syöttöpörssin voiton Roni Hirvosen kanssa. Miettinen voitti myös joukkueen sisäisen tehotilaston lukemalla +24. Hänet palkittiin A-nuorten SM-sarjan herrasmiespelaajana Jere Lehtinen -palkinnolla. Pudotuspeleissä Miettinen jakoi viidellä osumallaan Bluesin sisäisen maalipörssin voiton Patrik Siikasen ja Petteri Villasen kanssa. Hän jakoi myös joukkueen sisäisen tehotilaston voiton Roni Hirvosen kanssa lukemalla +5. Miettinen voitti kauden päätteeksi A-nuorten SM-hopeaa. Kaudeksi 2019–2020 Bluesin juniorit siirtyivät Kiekko-Espoon alaisuuteen. Miettinen nousi seuran A-nuorten varakapteeniksi. Hän teki A-nuorten SM-liigan alkusarjassa ja ylemmässä jatkosarjassa yhteensä 52 ottelussa 42 maalia ja 73 tehopistettä, joilla Miettinen voitti sarjojen yhteenlasketut piste- ja maalipörssit. Hän rikkoi U20 SM-sarjan yhden kauden maaliennätyksen, joka oli Sami Blomqvistin hallussa kaudelta 2009–2010. Piste- ja maalipörssivoittajat palkittiin kuitenkin ylemmän jatkosarjan perusteella. Miettinen valittiin myös A-nuorten SM-sarjan marraskuun kuukauden pelaajaksi. Hänet palkittiin sarjan opiskelijapalkinnolla ja valittiin toiseen tähdistökentälliseen.
Toronto Maple Leafs varasi Miettisen kuudennella kierroksella 168. pelaajana . Vuodet 2019–2023 hän kävi St. Cloud State Universityn yliopistoa. "Freshman-vuotenaan" 2020–2021 Miettinen jakoi tehoilla 11+13=24 joukkueensa sisäisen pistepörssin voiton Nolan Walkerin kanssa. He jakoivat koronaviruspandemian lyhentämällä kaudella NCHC:n pistepörssin kuudennen sijan UND:n Jasper Weatherbyn kanssa. Miettinen valittiin divisioonan toiseen tähdistökentälliseen, vuoden tulokkaaksi ja tulokkaiden tähdistökentälliseen. "Junior-vuotenaan" 2022–2023 hän oli tehoilla 12+24=36 St. Cloudin paras syöttäjä ja Miettinen jakoi sisäisen pistepörssin kolmannen sijan Zachary Okaben kanssa. He jakoivat NCHC:n pistepörssin kymmenennen sijan. Miettinen voitti divisioonan mestaruuden. "Senior-vuotenaan" 2023–2024 hän voitti St. Cloudin sisäisen piste- ja maalipörssin tehoilla 20+15=35. Miettinen jakoi NCHC:n maalipörssin maalipörssin kuudennen sijan Coloradon Noah Laban, Denverin Miko Matikan ja UND:n Jasper Weatherbyn kanssa.
Kaudeksi 2024–2025 Miettinen siirtyi kaksivuotisella sopimuksella SM-liigajoukkue KalPaan. Hän teki liigadebyyttinsä runkosarjan toisella kierroksella 13. syyskuuta 2024 vieraissa JYPiä vastaan. Miettinen merkittiin KalPan kolmosketjun vasempaan laitaan Benjamin Korhosen ja Tuomas Kiiskisen viereen. Hän sai ottelussa jääaikaa 8.56 minuuttia. Miettisen rooli jäi KalPassa odotettua pienemmäksi ja hän pelasi seurassa 14 ottelua tehden niissä kolme syöttöpistettä, kunnes tammikuussa 2025 KalPa tiedotti sopimuksen purkamisesta yhteisymmärryksessä. Samana päivänä hänen vahvistettiin siirtyvän kaksivuotisella ja yhden optiovuoden sisältävällä sopimuksella KooKoohon. Miettinen teki liigauransa avausmaalin heti KooKoo-debyytissään 24. tammikuuta 2025 siirretyn rangaistuksen aikana vieraissa Pelicansia vastaan. Hänen osumansa syntyi erikoisella tavalla, kun kiekko kimposi maalivahti Patrik Bartošákin torjunnan kautta Miettisen selästä maaliin. Hänen maalinsa jäi KooKoon 3–4-voittoon päättyneen ottelun voittomaaliksi. Yhteensä Miettinen pelasi tulokaskautensa aikana 31 runkosarjaottelua tehopistein 9+5=14 ja neljä pudotuspeliottelua ilman tehopisteitä.
Miettinen teki kaudella 2025–2026 SM-liigauransa ensimmäisen kypärätempun 12. marraskuuta 2025 vieraissa Pelicansia vastaan, kun KooKoo voitti ottelun lukemin 6–0. Hänen kolme maaliaan syntyivät kymmenen minuutin ja 14 sekunnin sisään. Jussi-Antti Reimari valitsi Miettisen ottelun Alumnien tähtien ykköstähdeksi.
Maajoukkueura.
Miettinen pelasi alle 18-vuotiaiden MM-kilpailuissa vuonna 2019. Hän pelasi myös alle 18-vuotiaiden Hlinka Gretzky Cupissa vuonna 2018 sekä World U-17 Hockey Challengessa vuonna 2017, jolloin Miettinen jakoi kolmella osumallaan Suomen sisäisen maalipörssin voiton Anton Lundellin ja Henri Nikkasen kanssa. Yhteensä hän on pelannut yhdeksän nuorten ja 54 poikien maaottelua. 
Muuta.
Miettinen valmistui ylioppilaaksi Haukilahden lukiosta keväällä 2020. Hänen pikkuveljensä Verner Miettinen pelaa hyökkääjänä St. Cloud State Universityn yliopistojoukkueessa, jossa veljekset pelasivat joukkuetovereina kauden 2023–2024.